KIRJALLINEN KYSYMYS E-2432/03

esittäjä(t): Frédérique Ries (ELDR)ja Olivier Dupuis (NI) komissiolle

(22. heinäkuuta 2003)

Aihe: Laosin ihmisoikeustilanne

Euroopan parlamentti hyväksyi 3. heinäkuuta 2003 yksimielisesti päätöslauselman, jossa pyydettiin, että belgialainen toimittaja Thierry Falise, ranskalainen toimittaja Vincent Reynaud, amerikkalainen hmong-heimosta kotoisin oleva pappi Naw Karl Mua sekä heidän kanssaan olleet Laosin kansalaiset vapautettaisiin välittömästi. Heidät oli pidätetty Laosissa ja tuomittu 15 vuodeksi vankilaan. Päätöslauselma on jatkoa 15. helmikuuta(1) ja 15. marraskuuta 2001(2) annetuille päätöslauselmille, joissa Euroopan parlamentti jo pyysi Vientianen viranomaisia tekemään demokraattisia uudistuksia Laosissa ja kunnioittamaan vapautta ja ihmisoikeuksia. Kaikesta huolimatta on todettava, että Laosin hallitus ei ole ottanut kuuleviin korviinsa parlamentin pyyntöjä, eikä ihmisoikeustilanteessa ole nähtävissä parannusta. Vaikka kolme länsimaalaista vapautettiin keskiviikkona 9. heinäkuuta, samassa yhteydessä vangittujen neljän Laosin kansalaisen kohtalo on epäselvä. Ei pidä myöskään unohtaa, että edelleenkään ei tiedetä, mitä on tapahtunut 26. lokakuuta 1999 -liikkeen viidelle opiskelijajohtajalle, jotka järjestivät rauhanomaisen mielenosoituksen demokratian puolesta.

Voiko komission vahvistaa, että Laosin ihmisoikeustilanteen kehitystä on arvioitava perinpohjaisesti, ennen kuin voidaan ehdottaa Euroopan unionin ja Laosin demokraattisen kansantasavallan yhteistyön syventämistä? Ihmisoikeustilanteen parantamiseksi olisi aluksi vapautettava 26. lokakuuta 1999 -liikkeen viisi johtajaa sekä Thierry Falisen, Vincent Reynaud'n ja Naw Karl Muan kanssa yhtä aikaa vangitut neljä Laosin kansalaista.

Voiko komissio kertoa vuoden 1997 jälkeen yhteistyösopimuksen mukaisesti myönnettyjen yhteisön tukien tarkan määrän? Voiko komissio myös tarkentaa, mihin tuet on myönnetty (erityisesti 25 tämän hetkisen yhteisön hankkeen kohdalla)?

Aikooko komissio ryhtyä asianmukaisiin toimiin kuten huhtikuussa 1997 solmitun yhteistyösopimuksen 19 artiklassa sanotaan? Toisin sanoen aikooko komissio ilmoittaa Laosin demokraattisen kansantasavallan hallitukselle, että se haluaa kokonaan tai osittain purkaa tämän kahdenkeskisen sopimuksen?

(1) EYVL C 276, 1.10.2001, s. 281.

(2) EYVL C 140 E, 13.6.2002, s. 577.

Christopher Pattenin komission puolesta antama vastaus

(22. elokuuta 2003)

Komissio on arvoisan parlamentin jäsenen tavoin huolestunut Laosin demokraattisen kansantasavallan ihmisoikeustilanteesta. Vaikka komissio on tyytyväinen siitä, että onnistuttiin löytämään diplomaattinen ratkaisu Thierry Falisen, Vincent Reynaud'n ja Naw Karl Muan vapauttamiseksi, se on edelleen huolestunut samaan aikaan pidätettyjen neljän laosilaisen tilanteesta.

Komissio seuraa tarkasti Laosin ihmisoikeustilannetta Vientianen-lähetystönsä välityksellä ja pitäen tiiviisti yhteyttä jäsenvaltioiden edustajiin.

Kuten komissio totesi Olivier Dupuis'n kirjalliseen kysymykseen E-2255/03 antamassaan vastauksessa(1), se on viime aikoina esittänyt useaan otteeseen huolestuneisuutensa Laosin yleisestä ihmisoikeustilanteesta maan hallitukselle, mukaan luettuna 26. lokakuuta 1999 -liikkeen viiden johtajan tilanne. Valitettavasti näiden virallisten yhteydenottojen vaikutus on ollut tähän mennessä vähäinen.

Yhteisön Laosille myöntämä tuki pannaan täytäntöön nykyisen, vuodet 20022004 kattavan maaohjelman mukaisesti. Kyseisessä ohjelmassa keskitytään maaseudun kehittämiseen, koulutukseen ja terveyteen. On myös ehdotettu, että harjoitettaisiin erityistä yhteistyötä hyvän hallinnon alalla, joka onkin useita osa-alueita koskeva teema. Laosin maaohjelmalle on varattu yhteensä 18 miljoonaa euroa, joista 7 miljoonaa euroa oli sidottu heinäkuuhun 2003 mennessä.

Vuodesta 1997 lähtien komissio on sitonut 20 miljoonaa euroa Laosissa toteutettaviin kahdenvälisiin hankkeisiin sekä noin 6,6 miljoonaa euroa humanitaariseen apuun ja 6,7 miljoonaa euroa valtiosta riippumattomien järjestöjen (kansalaisjärjestöjen) kautta annettavaan apuun ympäristön, terveyden, koulutuksen ja elintarvikevarmuuden aloilla. Suurin osa tuesta suunnataan maan pohjoisosiin, joissa enemmistö väestöstä kuuluu etnisiin vähemmistöihin. Tuen jakautuminen aloittain on suunnilleen seuraava: 65 prosenttia maaseudun kehittämiseen, 25 prosenttia sosiaalialan kehittämiseen (terveys ja koulutus) ja 10 prosenttia muihin aloihin kuten taloudelliseen yhteistyöhön ja humanitaariseen apuun. Komissiolla on mahdollisuus antaa arvoisalle parlamentin jäsenelle pyydettäessä yksityiskohtaisempia tietoja asiasta.

Komissio harjoittaa johdonmukaista sitouttamispolitiikkaa Laosin hallitusta kohtaan. Kyseisellä politiikalla pyritään tukemaan muutosta maan demokratiakehityksen käynnistämiseksi. Politiikka koostuu hallituksen kanssa käytävästä rakentavasta poliittisesta vuoropuhelusta, jossa käsitellään myös ihmisoikeuskysymyksiä, ja siihen yhdistetystä yhteisön tukemista kehitysyhteistyöohjelmista annettavasta jatkuvasta tuesta Laosin väestölle. On syytä huomata, ettei komissio anna suoraa taloudellista tukea Laosin hallitukselle.

Kun kyse on vuonna 1997 tehdyn kahdenvälisen sopimuksen soveltamisen mahdollisesta keskeyttämisestä kokonaan tai osittain varsinkin kehitysavun osalta, tätä keinoa olisi harkittava viimeisenä vaihtoehtona, koska kyseinen toimenpide vaikuttaisi todennäköisesti kielteisesti moniin ihmisiin, joiden oikeuksia rikotaan.

Komissio tarkastelee seuraavaa, syksyllä 2003 pidettäväksi suunniteltua komission ja Laosin sekakomitean kokousta varten ihmisoikeustilannetta ja sen mahdollisia vaikutuksia EU:n ja Laosin kahdenvälisiin suhteisiin.

(1) Katso sivu 233.